Hús og híbýli velur lit septembermánaðar – Gullbrá . Fyrsti haustliturinn sem birtist á laufum trjáa er brúngulur og þess vegna völdum við einmitt slíkan litatón fyrir lit septembermánaðar . Brúngulur eða karrígulur hefur líka verið að skjóta upp kollinum víða í hönnunarheiminum . Liturinn er bæði hlýlegur og ferskur og hann passar sérlega vel t.d. á einn vegg í stofu og á hol og ganga en einnig hentar hann vel á borðstofur en sumir segja að gulur sé lystaukandi . Gullbrá er bæði hlýlegur og ferskur Þessi litur getur í senn verið konunglegur og svolítið hippalegur allt eftir því hvernig rými hann er notaður í og hvaða hlutir og litir eru notaðir með honum . Til að fara í konunglegu áttina væri tilvalið að nota dökkkóngabláa liti , jafnvel sófa eða stóla úr velúr og kristalljósakrónur en ef hippaleiðin er farin myndi passa að hafa baststóla , grænar plöntur og brúna tóna , bæði ljósa og dökka . Svartur fer vel með þessum brúngula lit . Þeir sem vilja hafa litinn meira töff geta valið svart og messing með honum . Liturinn gefur marga skemmtilega og ferska möguleika og um að gera að gefa hugmyndafluginu lausan tauminn .